b'\n_START_ARTICLE_\nUn rom\xc3\xa2n \xc3\xaen Lun\xc4\x83\n_START_SECTION_\nRezumat\n_START_PARAGRAPH_\nUn ziarist din Bucure\xc8\x99ti, care sose\xc8\x99te acas\xc4\x83 de la redac\xc8\x9bie \xc3\xaen zorii unei zile de iarn\xc4\x83, observ\xc4\x83 c\xc4\x83derea unui corp ceresc \xc3\xaen gr\xc4\x83dina casei sale de pe strada Pui\xc8\x99or. Bolidul c\xc4\x83zut \xc3\xaentr-un morman de z\xc4\x83pad\xc4\x83 nu era un aerolit, ci un aparat perfec\xc8\x9bionat de zbor de form\xc4\x83 cilindric\xc4\x83, lung de vreo trei metri \xc8\x99i lat cam de un metru \xc8\x99i jum\xc4\x83tate. Privind prin geamurile aparatului, constat\xc4\x83 c\xc4\x83 interiorul acestuia este gol. Ziaristul deschide obiectul metalic \xc8\x99i g\xc4\x83se\xc8\x99te acolo un caiet gros cu coper\xc8\x9bi de mu\xc8\x99ama neagr\xc4\x83 care con\xc8\x9binea o mul\xc8\x9bime de hieroglife stranii. \xc3\x8en\xc8\x9beleg\xc3\xa2nd c\xc4\x83 jurnalul de bord era scris de un p\xc4\x83m\xc3\xa2ntean, el reu\xc8\x99e\xc8\x99te \xc3\xaen urma unor eforturi mari s\xc4\x83 descifreze textul scris \xc8\x99i descoper\xc4\x83 o descriere stenografiat\xc4\x83 a c\xc4\x83l\xc4\x83toriei unui cosmonaut rom\xc3\xa2n \xc3\xaen Lun\xc4\x83, pe care o transcrie \xc3\xaen continuare._NEWLINE_\xc3\x8empreun\xc4\x83 cu un prieten inventator pe nume Sucevan, \xe2\x80\x9emort \xc3\xaen puterea muncii, nebun, duc\xc3\xa2nd \xc3\xaen groap\xc4\x83 at\xc3\xa2tea secrete\xe2\x80\x9d, autorul jurnalului de bord a pl\xc4\x83nuit efectuarea unei c\xc4\x83l\xc4\x83torii spre Lun\xc4\x83 cu ajutorul unui \xe2\x80\x9eaerosfredel\xe2\x80\x9d propulsat de ac\xc8\x9biunea curentului electric asupra \xe2\x80\x9eazbestoidului refractar atrac\xc8\x9biunii\xe2\x80\x9d (o substan\xc8\x9b\xc4\x83 secret\xc4\x83 inventat\xc4\x83 de cei doi). Dup\xc4\x83 mai multe experien\xc8\x9be reu\xc8\x99ite, inventatorul nenumit decoleaz\xc4\x83 \xc3\xaentr-o noapte de iunie \xc8\x99i, dup\xc4\x83 o plutire u\xc8\x99oar\xc4\x83 deasupra Bucure\xc8\x99tilor, a C\xc3\xa2mpiei Rom\xc3\xa2ne \xc8\x99i a mun\xc8\x9bilor Carpa\xc8\x9bi, \xc3\xaencepe s\xc4\x83 zboare cu viteza de 200 km pe or\xc4\x83 pe care i-o asigura energia electric\xc4\x83 a acumulatoarelor. C\xc4\x83l\xc4\x83toria urma s\xc4\x83 dureze maximum 80 de zile. Cosmonautul are ca tovar\xc4\x83\xc8\x99 de c\xc4\x83l\xc4\x83torie un papagal vorbitor pe nume Coco. \xc3\x8en timpul drumului, aerosfredelul intr\xc4\x83 \xc3\xaen c\xc3\xa2mpul de atrac\xc8\x9bie al unui bolid (\xe2\x80\x9eun bloc de zgur\xc4\x83, mare c\xc3\xa2t o cas\xc4\x83\xe2\x80\x9d), devenind un fel de satelit al acestuia, iar c\xc4\x83l\xc4\x83torul este martorul unei eclipse de soare \xc8\x99i apoi al unei eclipse de lun\xc4\x83, f\xc4\x83c\xc3\xa2nd o serie de observa\xc8\x9bii critice._NEWLINE_\xc3\x8en cele din urm\xc4\x83, aparatul de zbor aselenizeaz\xc4\x83 la polul nordic lunar, un loc luminat permanent de Soare, pe marginea craterului unui vulcan. Dup\xc4\x83 ce se obi\xc8\x99nuie\xc8\x99te cu aerul lunar \xc8\x99i cu gravita\xc8\x9bia sc\xc4\x83zut\xc4\x83, cosmonautul terestru porne\xc8\x99te s\xc4\x83 exploreze satelitul natural al P\xc4\x83m\xc3\xa2ntului, dar cade \xc3\xaen interiorul craterului, unde Coco moare de sete, \xc8\x99i este salvat de o fiin\xc8\x9b\xc4\x83 gigantic\xc4\x83 (av\xc3\xa2nd un corp cu o \xc3\xaen\xc4\x83l\xc8\x9bime de trei metri format din suprapunerea a trei triunghiuri de m\xc4\x83rimi inegale, o frunte bombat\xc4\x83, o gur\xc4\x83 mic\xc4\x83), pe care o presupune ini\xc8\x9bial a fi un selenit._NEWLINE_Extraterestrul \xc3\xaei arat\xc4\x83 prin semne c\xc4\x83 a venit de pe planeta Marte (pe care o nume\xc8\x99te \xc8\x98\xc3\xaer\xc3\xae), iar \xc3\xaentre cele dou\xc4\x83 fiin\xc8\x9be se \xc3\xaenfirip\xc4\x83 o rela\xc8\x9bie prieteneasc\xc4\x83. Refugia\xc8\x9bi de noaptea lunar\xc4\x83 \xc3\xaen galeriile din craterul vulcanului, p\xc4\x83m\xc3\xa2nteanul \xc8\x99i mar\xc8\x9bianul \xc3\xaencep s\xc4\x83 fac\xc4\x83 schimb de cuno\xc8\x99tin\xc8\x9be, convers\xc3\xa2nd ini\xc8\x9bial prin semne \xc8\x99i apoi \xc3\xaen limba rom\xc3\xa2n\xc4\x83. Astfel, c\xc4\x83l\xc4\x83torul terestru afl\xc4\x83 c\xc4\x83 via\xc8\x9ba pe Marte era tot mai grea din cauza frigului puternic \xc8\x99i a apei tot mai pu\xc8\x9bine; \xc3\xaen aceste condi\xc8\x9bii, mar\xc8\x9bienii au trimis un sol pentru a c\xc4\x83uta o planet\xc4\x83 mai apropiat\xc4\x83 de Soare care s\xc4\x83 aib\xc4\x83 condi\xc8\x9bii prielnice dezvolt\xc4\x83rii vie\xc8\x9bii. Nava mar\xc8\x9bian\xc4\x83 \xc3\xaen form\xc4\x83 de sfer\xc4\x83 urma s\xc4\x83 ajung\xc4\x83 pe P\xc4\x83m\xc3\xa2nt \xc8\x99i apoi pe Venus, dar exploratorul a adormit din cauza frigului cosmic, iar nava sa a fost atras\xc4\x83 pe orbita Lunii, suferind o ciocnire violent\xc4\x83 cu solul lunar._NEWLINE_Auzind povestea mar\xc8\x9bianului, cosmonautul terestru porne\xc8\x99te cu aerosfredelul \xc3\xaen c\xc4\x83utarea sferei cosmice. Din cauza faptului c\xc4\x83 energia acumulatoarelor electrice care puneau \xc3\xaen mi\xc8\x99care aerosfredelul era aproape de epuizare, iar aparatul nu mai putea transporta \xc3\xaen spa\xc8\x9biu \xc8\x99i greutatea unui om, rom\xc3\xa2nul a r\xc4\x83mas \xc3\xaen Lun\xc4\x83 al\xc4\x83turi de mar\xc8\x9bian pentru a-l ajuta s\xc4\x83 repare sfera \xc8\x99i a dat drumul \xc3\xaen spa\xc8\x9biu aerosfredelului gol, \xc3\xaen n\xc4\x83dejdea c\xc4\x83 el va c\xc4\x83dea din nou pe P\xc4\x83m\xc3\xa2nt \xc8\x99i o s\xc4\x83 vin\xc4\x83 poate cineva s\xc4\x83-l salveze.\n_START_SECTION_\n\xc3\x8enceputurile literaturii \xc8\x99tiin\xc8\x9bifico-fantastice \xc3\xaen Rom\xc3\xa2nia\n_START_PARAGRAPH_\nPerioada de pionierat a literaturii \xc8\x99tiin\xc8\x9bifico-fantastice rom\xc3\xa2ne\xc8\x99ti dateaz\xc4\x83, potrivit criticului specializat Florin Manolescu, dateaz\xc4\x83 de la sf\xc3\xa2r\xc8\x99itul secolului al XIX-lea p\xc3\xa2n\xc4\x83 \xc3\xaen primele dou\xc4\x83 decenii ale secolului al XX-lea. Printre primele crea\xc8\x9bii literare SF \xc3\xaen limba rom\xc3\xa2n\xc4\x83 pot fi men\xc8\x9bionate urm\xc4\x83toarele: schi\xc8\x9ba \xe2\x80\x9eC\xc3\xaerma balonului\xe2\x80\x9d (1902) de B. Br\xc4\x83ni\xc8\x99teanu, nuvela \xe2\x80\x9eO c\xc4\x83l\xc4\x83torie \xc3\xaen Lun\xc4\x83\xe2\x80\x9d (1907) a tipografului Al. Speran\xc8\x9b\xc4\x83, reportajul anticipativ \xe2\x80\x9eUn reporter \xc3\xaen noua planet\xc4\x83 Aurora sau Din virtu\xc8\x9bile gimna\xc8\x99tilor\xe2\x80\x9d (1907) a unui oarecare Amargo, povestirea utopic\xc4\x83 \xe2\x80\x9eOceania-Pacific-Dreadnought\xe2\x80\x9d (1913) de Alexandru Macedonski \xc8\x99i schi\xc8\x9ba \xe2\x80\x9eP\xc4\x83m\xc3\xa2ntul a vorbit\xe2\x80\x9d_NEWLINE_(1913) a lui Victor Eftimiu._NEWLINE_Un rol important \xc3\xaen popularizarea literaturii \xc8\x99tiin\xc8\x9bifico-fantastice \xc3\xaen Rom\xc3\xa2nia l-a avut astronomul \xc8\x99i ziaristul Victor Anestin (1875\xe2\x80\x941918), pe care savantul C. I. Parhon \xc3\xael considera \xc3\xaen 1921 \xe2\x80\x9eun apostol al \xc8\x99tiin\xc8\x9bei\xe2\x80\x9d. A dus ani de zile o existen\xc8\x9b\xc4\x83 mizer\xc4\x83 de corector tipografic, efectu\xc3\xa2nd \xc3\xaen paralel observa\xc8\x9bii astronomice originale asupra planetei Venus \xc8\x99i public\xc3\xa2nd mai multe articole \xc3\xaen publica\xc8\x9bii de specialitate din Anglia, America \xc8\x99i Fran\xc8\x9ba. A desf\xc4\x83\xc8\x99urat o bogat\xc4\x83 activitate de popularizare \xc8\x99tiin\xc8\x9bific\xc4\x83: a editat revista astronomic\xc4\x83 Orion (1907-1912), a \xc3\xaenfiin\xc8\x9bat Societatea astronomic\xc4\x83 rom\xc3\xa2n\xc4\x83 \xe2\x80\x9eCamille Flammarion\xe2\x80\x9d (1908), a condus \xc3\xaencep\xc3\xa2nd din 1912 Ziarul c\xc4\x83l\xc4\x83toriilor \xc8\x99i al \xc8\x99tiin\xc8\x9belor populare, a \xc3\xaenfiin\xc8\x9bat, \xc3\xaempreun\xc4\x83 cu Constantin I. Istrati, Universitatea popular\xc4\x83 din Bucure\xc8\x99ti (1912) \xc8\x99i a fost fondator \xc8\x99i secretar general al societ\xc4\x83\xc8\x9bii \xe2\x80\x9ePrietenii \xc8\x99tiin\xc8\x9bei\xe2\x80\x9d (1913). Romanul \xc3\x8en anul 4000 sau O c\xc4\x83l\xc4\x83torie la Venus (1899) al lui Anestin este considerat primul roman \xc8\x99tiin\xc8\x9bifico-fantastic rom\xc3\xa2nesc, fiind urmat de O tragedie cereasc\xc4\x83 (1914), un alt roman al aceluia\xc8\x99i autor care a fost tip\xc4\x83rit la 17 februarie 1914. Primul roman prezint\xc4\x83 expedi\xc8\x9bia a doi p\xc4\x83m\xc3\xa2nteni pe planeta Venus \xc8\x99i contactele lor cu venusienii, \xc3\xaen timp ce al doilea roman contempl\xc4\x83 sf\xc3\xa2r\xc8\x99itul iminent al civiliza\xc8\x9biei de pe planetele Venus, Marte \xc8\x99i P\xc4\x83m\xc3\xa2nt ca urmare a p\xc4\x83trunderii \xc3\xaen Sistemul Solar a unui corp cosmic str\xc4\x83in._NEWLINE_Cele trei romane ale lui Victor Anestin (\xc3\x8en anul 4000 sau O c\xc4\x83l\xc4\x83torie la Venus (1899), O tragedie cereasc\xc4\x83 (1914) \xc8\x99i Puterea \xc8\x99tiin\xc8\x9bei sau Cum a fost \xe2\x80\x9eomor\xc3\xa2t\xe2\x80\x9d R\xc4\x83sboiul European (1916)), \xc3\xaempreun\xc4\x83 cu Un rom\xc3\xa2n \xc3\xaen Lun\xc4\x83 de Henric Stahl, sunt primele romane \xc8\x99tiin\xc8\x9bifico-fantastice rom\xc3\xa2ne\xc8\x99ti \xc8\x99i singurele romane \xc8\x99tiin\xc8\x9bifico-fantastice rom\xc3\xa2ne\xc8\x99ti cunoscute p\xc3\xa2n\xc4\x83 \xc3\xaen anii 1930, c\xc3\xa2nd a avut loc o dezvoltare brusc\xc4\x83 a literaturii SF \xc3\xaen limba rom\xc3\xa2n\xc4\x83. Un rom\xc3\xa2n \xc3\xaen Lun\xc4\x83 a fost considerat o lung\xc4\x83 perioad\xc4\x83 de timp primul roman \xc8\x99tiin\xc8\x9bifico-fantastic rom\xc3\xa2nesc, informa\xc8\x9bie transmis\xc4\x83 \xc3\xaen str\xc4\x83in\xc4\x83tate prin intermediul Revue roumaine (nr. 1/1968) \xc8\x99i preluat\xc4\x83 \xc3\xaen alte lucr\xc4\x83ri de sintez\xc4\x83 privind istoria literaturii SF precum Panorama de la science-fiction\xc2\xa0: les th\xc3\xa8mes, les genres, les \xc3\xa9coles, les probl\xc3\xa8mes (Marabout Universit\xc3\xa9, Verviers, 1975) a lui Jacques Van Herp. Chiar dac\xc4\x83 studiul Literatura S.F. (1980) al lui Florin Manolescu a stabilit ordinea cronologic\xc4\x83 strict\xc4\x83, romanul Un rom\xc3\xa2n \xc3\xaen Lun\xc4\x83 r\xc4\x83m\xc3\xa2ne \xc3\xaen continuare \xc3\xaen opinia criticului rom\xc3\xa2n \xe2\x80\x9ecel mai important roman S.F. din faza de pionierat\xe2\x80\x9d \xc8\x99i \xe2\x80\x9eprimul nostru roman clasic S.F.\xe2\x80\x9d, a c\xc4\x83rui apari\xc8\x9bie \xe2\x80\x9ereprezint\xc4\x83 o dat\xc4\x83 de referin\xc8\x9b\xc4\x83 \xc3\xaen evolu\xc8\x9bia fantasticului \xc8\x99tiin\xc8\x9bific rom\xc3\xa2nesc \xc8\x99i \xc3\xaen procesul lent de instituire a unei tradi\xc8\x9bii autohtone a genului\xe2\x80\x9d._NEWLINE_\xc3\x8en acela\xc8\x99i timp, romanul lui Stahl urmeaz\xc4\x83 o tendin\xc8\x9b\xc4\x83 tematic\xc4\x83 manifestat\xc4\x83 \xc3\xaen literatura \xc8\x99tiin\xc8\x9bifico-fantastic\xc4\x83 universal\xc4\x83 \xc3\xaencep\xc3\xa2nd din secolul al XIX-lea: c\xc4\x83l\xc4\x83toria c\xc4\x83tre Lun\xc4\x83 a reprezentan\xc8\x9bilor tot mai multor na\xc8\x9biuni. Primul autor din epoca modern\xc4\x83 care a tratat tema explor\xc4\x83rilor selenare a fost americanul Edgar Allan Poe \xc3\xaen povestirea \xe2\x80\x9eHans Pfaall\xe2\x80\x9d (1835), fiind urmat de francezul Jules Verne \xc3\xaen romanele De la P\xc4\x83m\xc3\xa2nt la Lun\xc4\x83 (1865) \xc8\x99i \xc3\x8en jurul Lunii (1870), de rusul Konstantin \xc8\x9aiolkovski \xc3\xaen povestirea \xe2\x80\x9ePe Lun\xc4\x83\xe2\x80\x9d (1893), de englezul H. G. Wells \xc3\xaen romanul Primii oameni \xc3\xaen Lun\xc4\x83 (1901), de germanul Oskar Hoffmann \xc3\xaen romanul Von der Terra zur Luna oder Unter den Seleniten (1902), de rom\xc3\xa2nul Alexandru Speran\xc8\x9b\xc4\x83 \xc3\xaen nuvela \xe2\x80\x9eO c\xc4\x83l\xc4\x83torie \xc3\xaen Lun\xc4\x83\xe2\x80\x9d (1907) \xc8\x99i de bulgarul Elin Pelin \xc3\xaen romanul Ian Bibian \xc3\xaen Lun\xc4\x83 (1934).\n_START_SECTION_\nEdi\xc8\x9bii noi\n_START_PARAGRAPH_\nCartea a st\xc3\xa2rnit un viu interes \xc3\xaen r\xc3\xa2ndul cititorilor, a\xc8\x99a cum reiese din ziarele vremii, iar jurnalistul \xc8\x99i scriitorul Victor Anestin a considerat apari\xc8\x9bia ei \xe2\x80\x9eun adev\xc4\x83rat eveniment\xe2\x80\x9d \xc3\xaen articolul \xe2\x80\x9eRomanele \xc8\x99tiin\xc8\x9bifice\xe2\x80\x9d, publicat la 25 noiembrie 1914 \xc3\xaen Ziarul \xc8\x99tiin\xc8\x9belor populare \xc8\x99i al c\xc4\x83l\xc4\x83toriilor. Din acest motiv, romanul a fost publicat \xc3\xaentr-o a doua edi\xc8\x9bie \xc3\xaen anul 1925 de c\xc4\x83tre Editura \xe2\x80\x9eCugetarea\xe2\x80\x9d din Bucure\xc8\x99ti; volumul f\xc4\x83cea parte din colec\xc8\x9bia \xe2\x80\x9eC\xc4\x83l\xc4\x83torii extraordinare\xe2\x80\x9d (dedicat\xc4\x83 lui Jules Verne) \xc8\x99i avea 232 de pagini \xc8\x99i titlul scris gre\xc8\x99it pe copert\xc4\x83: Un Rom\xc3\xa2n \xc3\xaen lun\xc4\x83. Ambele edi\xc8\x9bii au fost uitate dup\xc4\x83 un timp, iar cunoa\xc8\x99terea istoriei literaturii \xc8\x99tiin\xc8\x9bifico-fantastice \xc3\xaen Rom\xc3\xa2nia a fost \xc3\xaent\xc3\xa2rziat\xc4\x83 astfel p\xc3\xa2n\xc4\x83 \xc3\xaen anii 1950, c\xc3\xa2nd a \xc3\xaenceput un proces de redescoperire a tradi\xc8\x9biei na\xc8\x9bionale a acestui gen literar._NEWLINE_Cenzura comunist\xc4\x83 care i-a atins pe urma\xc8\x99ii lui Stahl nu a afectat romanul Un rom\xc3\xa2n \xc3\xaen lun\xc4\x83 care a fost republicat \xc3\xaen dou\xc4\x83 edi\xc8\x9bii noi \xc3\xaen anii 1958 (edi\xc8\x9bia a III-a, Ed. Tineretului, Bucure\xc8\x99ti, colec\xc8\x9bia \xe2\x80\x9eCutez\xc4\x83torii\xe2\x80\x9d, 192 p.; tiraj 18.100 ex. bro\xc8\x99ate + 2.050 ex. cartonate; prefa\xc8\x9b\xc4\x83 \xc8\x99i note \xe2\x80\x93 I. M. \xc8\x98tefan; av\xc3\xa2nd titlul ortografiat Un rom\xc3\xaen \xc3\xaen Lun\xc4\x83) \xc8\x99i 1966 (edi\xc8\x9bia a IV-a, Ed. Tineretului, Bucure\xc8\x99ti, colec\xc8\x9bia SF, 184 p.; tiraj 25.140 ex.; prefa\xc8\x9b\xc4\x83 \xe2\x80\x93 I. M. \xc8\x98tefan; poart\xc4\x83 pe pagina de titlu men\xc8\x9biunea \xe2\x80\x9eEdi\xc8\x9bia a II-a\xe2\x80\x9d).\n_START_SECTION_\nInterpretare \xc8\x99i analiz\xc4\x83\n_START_PARAGRAPH_\nC\xc4\x83l\xc4\x83toria unui rom\xc3\xa2n pe Lun\xc4\x83 din romanul Un rom\xc3\xa2n \xc3\xaen Lun\xc4\x83 (1914) nu este prima aselenizare rom\xc3\xa2neasc\xc4\x83 din literatura SF, un alt rom\xc3\xa2n ajung\xc3\xa2nd anterior pe satelitul natural al Terrei \xc3\xaen nuvela O c\xc4\x83l\xc4\x83torie \xc3\xaen Lun\xc4\x83 (1907) de Alexandru Speran\xc8\x9b\xc4\x83._NEWLINE_\xc3\x8en opinia publicistului Cristian Tudor Popescu, autor de literatur\xc4\x83 \xc8\x99tiin\xc8\x9bifico-fantastic\xc4\x83, motiva\xc8\x9bia principal\xc4\x83 a c\xc4\x83l\xc4\x83toriei spa\xc8\x9biale a cosmonautului rom\xc3\xa2n nu este setea de aventur\xc4\x83 sau de cunoa\xc8\x99tere \xc8\x99tiin\xc8\x9bific\xc4\x83 ca \xc3\xaen romanul Solaris (1961) al scriitorului polonez Stanis\xc5\x82aw Lem, ci \xc3\xaenstr\xc4\x83inarea resim\xc8\x9bit\xc4\x83 de un adept al pozitivismului care opune progresul \xc8\x99tiin\xc8\x9be aplicate, dublat de un nivel adecvat al con\xc8\x99tiin\xc8\x9bei sociale, mai vechilor tradi\xc8\x9bii politicianiste \xc8\x99i ritualuri religioase. \xc3\x8enstr\xc4\x83inarea c\xc4\x83l\xc4\x83torului merge p\xc3\xa2n\xc4\x83 la respingerea unor nevoi fizice ale omenirii. Astfel, alimenta\xc8\x9bia \xc8\x99i somnul sunt considerate de cosmonaut ca fiind racile ale unui trecut degradant de care oamenii trebuie s\xc4\x83 se dezobi\xc8\x99nuiasc\xc4\x83 pentru a putea evolua spiritual \xc8\x99i a dep\xc4\x83\xc8\x99i condi\xc8\x9biile speciei umane, evolu\xc3\xa2nd c\xc4\x83tre o fiin\xc8\x9b\xc4\x83 cosmic\xc4\x83 precum \xc3\xaen celebrele romane Sf\xc3\xa2r\xc8\x99itul copil\xc4\x83riei (1953) \xc8\x99i 2001: O odisee spa\xc8\x9bial\xc4\x83 (1968) ale lui Arthur C. Clarke.\n_START_SECTION_\nStudiul \xc8\x99tiin\xc8\x9bific al c\xc4\x83l\xc4\x83toriei \xc3\xaen Cosmos\n_START_PARAGRAPH_\nCartea con\xc8\x9bine mai multe pagini de popularizare a \xc8\x99tiin\xc8\x9bei, prezent\xc3\xa2nd probleme de astronomie ce reflect\xc4\x83 nivelul de cuno\xc8\x99tin\xc8\x9be ale epocii \xc8\x99i fiind din acest motiv foarte instructiv\xc4\x83. Autorul descrie o c\xc4\x83l\xc4\x83torie imaginar\xc4\x83 \xc3\xaen Cosmos, prezent\xc3\xa2nd fenomenele \xc8\x99tiin\xc8\x9bifice presupuse de dep\xc4\x83\xc8\x99irea gravita\xc8\x9biei, ie\xc8\x99irea de pe orbita terestr\xc4\x83, deplasarea prin spa\xc8\x9biu \xc8\x99i aselenizarea. Unele influen\xc8\x9be din literatura universal\xc4\x83 sunt vizibile: ideea \xe2\x80\x9eazbestoidului refractar atrac\xc8\x9biunii\xe2\x80\x9d, substan\xc8\x9ba care anuleaz\xc4\x83 gravita\xc8\x9bia \xc8\x99i permite ascensiunea \xc3\xaen spa\xc8\x9biu, provine din romanul Primii oameni \xc3\xaen Lun\xc4\x83 (1901) al lui H. G. Wells, \xc3\xaen timp ce aerosfredelul este inspirat de proiectilul cosmic din romanul De la P\xc4\x83m\xc3\xa2nt la Lun\xc4\x83 (1865) al lui Jules Verne; romanele citate mai sus sunt \xc3\xaens\xc4\x83 doar surse de inspira\xc8\x9bie pentru aventura extraterestr\xc4\x83 imaginat\xc4\x83 de Stahl._NEWLINE_Autorul nu cuno\xc8\x99tea studiile publicate \xc3\xaentre anii 1900 \xc8\x99i 1914 de c\xc4\x83tre Konstantin \xc8\x9aiolkovski, Robert H. Goddard sau Robert Esnault-Pelterie care sus\xc8\x9bineau c\xc4\x83 racheta este vehiculul cosmic al viitorului, ce poate fi propulsat prin utilizarea energiei atomice. Unele date \xc8\x99tiin\xc8\x9bifice nu mai corespund, fiind dep\xc4\x83\xc8\x99ite \xc3\xaen prezent de unele descoperiri realizate ulterior. Cercet\xc4\x83rile contemporane au contrazis prezen\xc8\x9ba unei vegeta\xc8\x9bii abundente \xc3\xaen unele regiuni ale Lunii, precum \xc8\x99i existen\xc8\x9ba vie\xc8\x9bii chiar \xc8\x99i sub cele mai primitive forme._NEWLINE_Fiind o lucrare de pionierat scris\xc4\x83 de un astronom amator, romanul con\xc8\x9bine o serie de naivit\xc4\x83\xc8\x9bi tehnico-\xc8\x99tiin\xc8\x9bifice chiar \xc8\x99i pentru vremea public\xc4\x83rii sale. Sunt de men\xc8\x9bionat printre altele procedeul desprinderii de sol a aerosfredelului prin \xc3\xaenvingerea atrac\xc8\x9biei gravita\xc8\x9bionale cu ajutorul unei substan\xc8\x9be chimice denumite \xe2\x80\x9eazbestoid refractar atrac\xc8\x9biunii\xe2\x80\x9d, deschiderea ferestrelor navei \xc3\xaen vid, aruncarea unui tricolor rom\xc3\xa2nesc c\xc4\x83tre Polul Nord de la o \xc3\xaen\xc4\x83l\xc8\x9bime de peste 468.000 de metri, transformarea aerosfredelului \xc3\xaentr-un satelit al unui bolid cosmic sau afirma\xc8\x9bia repetat\xc4\x83 c\xc4\x83 motoarele viitorului vor fi ac\xc8\x9bionate prin for\xc8\x9ba degajat\xc4\x83 de explozibili._NEWLINE_Descrierea Lunii con\xc8\x9bine multe elemente fantastice neconfirmate de observa\xc8\x9biile \xc8\x99tiin\xc8\x9bifice ulterioare. Henric Stahl consider\xc4\x83 c\xc4\x83 Luna are un strat geologic spongios, fiind str\xc4\x83b\xc4\x83tut\xc4\x83 de galerii ca un burete, iar interiorul acelor galerii aerul poate fi respirat. Solul satelitului este unul vulcanic, exist\xc3\xa2nd vulcani activi, gheizere \xc8\x99i vegeta\xc8\x9bie adaptat\xc4\x83 la aceste condi\xc8\x9bii meteorologice. \xc3\x8en timpul nop\xc8\x9bii lunare care dureaz\xc4\x83 14 zile temperaturile scad foarte mult \xc8\x99i ninge (ca \xc3\xaen romanul Primii oameni \xc3\xaen Lun\xc4\x83 (1901) al lui H. G. Wells), z\xc4\x83pada topindu-se odat\xc4\x83 cu apari\xc8\x9bia Soarelui. Atmosfera Lunii este asem\xc4\x83n\xc4\x83toare \xc3\xaen mare m\xc4\x83sur\xc4\x83 atmosferei P\xc4\x83m\xc3\xa2ntului, permi\xc8\x9b\xc3\xa2nd respira\xc8\x9bia normal\xc4\x83 a oamenilor dup\xc4\x83 o scurt\xc4\x83 perioad\xc4\x83 de adaptare. Potrivit imagina\xc8\x9biei lui Stahl exist\xc4\x83 pe Lun\xc4\x83, din loc \xc3\xaen loc, o vegeta\xc8\x9bie deas\xc4\x83, dar nu sunt \xc3\xaent\xc3\xa2lnite niciun fel de animale sau fiin\xc8\x9be asem\xc4\x83n\xc4\x83toare omului._NEWLINE_Henric Stahl imagineaz\xc4\x83 \xc3\xaent\xc3\xa2lnirea pe Lun\xc4\x83 a astronautului terestru cu un mar\xc8\x9bian, prilej pentru a descrie trupul unui locuitor al planetei Marte: \xc3\xaenalt de aproape 3 metri, cu un cap enorm de form\xc4\x83 triunghiular\xc4\x83, pieptul dezvoltat, talia sub\xc8\x9bire \xc8\x99i dou\xc4\x83 picioare lungi \xc8\x99i zvelte, pe care autorul \xc3\xael compar\xc4\x83 cu \xe2\x80\x9eo suprapunere a trei triunghiuri de inegal\xc4\x83 m\xc4\x83rime, fiecare cu baza sus, cu v\xc3\xa2rful jos \xc8\x99i exact la mijlocul bazei triunghiului inferior\xe2\x80\x9d. Mar\xc8\x9bianul are ochi mici \xc8\x99i str\xc4\x83lucitori \xc8\x99i o gur\xc4\x83 mic\xc4\x83, f\xc4\x83r\xc4\x83 buze, prin care emite o serie de sunete stranii precum \xc8\x99uierele._NEWLINE_Pe parcursul c\xc4\x83l\xc4\x83toriei spa\xc8\x9biale c\xc4\x83l\xc4\x83torul \xc3\xaen Lun\xc4\x83 rememoreaz\xc4\x83 legendele populare legate de geneza, forma \xc8\x99i denumirea astrelor, relev\xc3\xa2nd geniul popular, imagina\xc8\x9bia \xc8\x99i fantezia bogat\xc4\x83 a poporului. Se simte tendin\xc8\x9ba autorului de a crea o opozi\xc8\x9bie \xc3\xaentre mediul rural pur \xc8\x99i mediul citadin imoral, sub influen\xc8\x9ba ideilor s\xc4\x83m\xc4\x83n\xc4\x83toriste. Este edificator \xc3\xaen acest sens un citat privind evolu\xc8\x9bia astronomiei: \xe2\x80\x9eAstronomia, deci, pe care au \xc3\xaenceput-o umilii p\xc4\x83stori tr\xc4\x83ind sub cerul liber, departe de colivia de nuiele sau piatr\xc4\x83 a caselor f\xc4\x83r\xc4\x83 aer \xc8\x99i \xc8\x9b\xc4\x83ranii pornind cu noaptea la munca c\xc3\xa2mpului, av\xc3\xa2nd stelele drept calendar \xc8\x99i ceasornic, astronomia, acaparat\xc4\x83 de ora\xc8\x99e, populat\xc4\x83 cu legend\xc4\x83, mister \xc8\x99i \xc8\x99tiin\xc8\x9b\xc4\x83, se \xc3\xaentoarce ast\xc4\x83zi iar\xc4\x83\xc8\x99i la \xc8\x9bar\xc4\x83 \xc8\x99i tot mai greu \xc3\xaei va fi or\xc4\x83\xc8\x99eanului, anemiat prin lipsa de aer \xc8\x99i palid de invidie, s\xc4\x83 ridice fruntea spre cer, t\xc3\xa2r\xc3\xa2t cum este de a se zbate \xc3\xaen mocirla luptelor meschine ariviste\xe2\x80\x9d._NEWLINE_Introducerea unor informa\xc8\x9bii \xc8\x99tiin\xc8\x9bifice cu o valoare relativ\xc4\x83, supuse perim\xc4\x83rii, a f\xc4\x83cut ca romanul s\xc4\x83 sufere un proces de \xc3\xaemb\xc4\x83tr\xc3\xa2nire, iar ipotezele expuse acolo s\xc4\x83-\xc8\x99i piard\xc4\x83 autoritatea \xc8\x99tiin\xc8\x9bific\xc4\x83 \xc8\x99i chiar s\xc4\x83 par\xc4\x83 destul de naive.\n_START_SECTION_\nCritic\xc4\x83 social\xc4\x83\n_START_PARAGRAPH_\nRomanul con\xc8\x9bine o critic\xc4\x83 social\xc4\x83 virulent\xc4\x83, scriitorul manifest\xc3\xa2ndu-\xc8\x99i cu pesimism, \xc3\xaen numeroase r\xc3\xa2nduri, dispre\xc8\x9bul la adresa vie\xc8\x9bii social-politice din Rom\xc3\xa2nia antebelic\xc4\x83 plin\xc4\x83 de oameni lacomi, parveni\xc8\x9bi \xc8\x99i deprava\xc8\x9bi, precum \xc8\x99i de agen\xc8\x9bi electorali vulgari, m\xc4\x83cina\xc8\x9bi de invidie \xc8\x99i de ambi\xc8\x9bii criminale. Henri Stahl era un bun cunosc\xc4\x83tor al moravurilor politice ale vremii sale, l\xc4\x83s\xc3\xa2nd mo\xc8\x99tenire un volum de \xc3\xaen\xc8\x9bep\xc4\x83toare Schi\xc8\x9be parlamentare. Talentul s\xc4\x83u polemic apare \xc8\x99i \xc3\xaen Un rom\xc3\xa2n \xc3\xaen Lun\xc4\x83, \xc3\xaen care autorul critic\xc4\x83 sistemul politic corupt \xc8\x99i demagogic al Rom\xc3\xa2niei \xc8\x99i lanseaz\xc4\x83 atacuri ascu\xc8\x9bite la adresa elitei politico-sociale aflate la conducerea \xc8\x9b\xc4\x83rii._NEWLINE_P\xc4\x83m\xc3\xa2ntul este considerat de autor ca fiind o \xe2\x80\x9emocirl\xc4\x83\xe2\x80\x9d sau un \xe2\x80\x9el\xc4\x83ca\xc8\x99 al invidiei\xe2\x80\x9d. Tonul autorului devine uneori agresiv c\xc3\xa2nd se refer\xc4\x83 la politicienii parveni\xc8\x9bi ai vremii: \xe2\x80\x9easemenea \xc8\x9bie [omid\xc4\x83 - n.n.], parvenitul, vicios \xc8\x99i t\xc3\xa2r\xc3\xa2tor, de to\xc8\x9bi e curtenit c\xc3\xa2nd aurul ce are sclipe\xc8\x99te \xc3\xaen-deajuns ca sc\xc3\xa2rba s\xc4\x83 dispar\xc4\x83\xe2\x80\x9d, iar alteori respectuos atunci c\xc3\xa2nd \xc3\xaei aduce un omagiu mentorului s\xc4\x83u, Nicolae Iorga, ale c\xc4\x83rui ini\xc8\x9biale (N.I.) \xe2\x80\x9ece vor fi odat\xc4\x83 scumpe \xc3\xaentreg neamului rom\xc3\xa2nesc\xe2\x80\x9d sunt observate de narator pe suprafa\xc8\x9ba lunar\xc4\x83._NEWLINE_Referindu-se la tradi\xc8\x9bia denumirii forma\xc8\x9biunilor de relief lunare dup\xc4\x83 \xc3\xaenv\xc4\x83\xc8\x9ba\xc8\x9bii p\xc4\x83m\xc3\xa2nteni, autorul constat\xc4\x83 cu ironie: \xe2\x80\x9enoroc c\xc4\x83 un astfel de accident nu prea e probabil \xc3\xaen epoca noastr\xc4\x83 de politicianism acut \xc8\x99i noroc mai ales c\xc4\x83 astronomia nu prea e o \xc8\x99tiin\xc8\x9b\xc4\x83 eminamente na\xc8\x9bional\xc4\x83, c\xc4\x83ci altfel, la o nou\xc4\x83 nomenclatur\xc4\x83 lunar\xc4\x83, \xc3\xaen loc de panteon de savan\xc8\x9bi, Luna, s\xc4\x83raca, ar deveni panteon al marilor no\xc8\x99tri b\xc4\x83rba\xc8\x9bi electorali \xc8\x99i ilu\xc8\x99trii \xc8\x99efi de partide. Apoi, cum probabil c\xc4\x83 o dat\xc4\x83 cu primenirea partidului de la putere s-ar schimba \xc8\x99i nomenclatura decretat\xc4\x83 de opozi\xc8\x9bia infam\xc4\x83, a\xc8\x99a cum se procedeaz\xc4\x83 cu botezarea str\xc4\x83zilor bucure\xc8\x99tene, studiul cartografiei lunare ar prezenta reale dificult\xc4\x83\xc8\x9bi pentru amatorii selenografi\xe2\x80\x9d. Este scoas\xc4\x83 \xc3\xaen eviden\xc8\x9b\xc4\x83, de asemenea, acapararea resurselor \xc8\x9b\xc4\x83rii de c\xc4\x83tre investitori str\xc4\x83ini: \xe2\x80\x9e\xc3\x8en lumina intens\xc4\x83 a celor c\xc3\xa2teva secunde, recunoscui jos, sub mine, ora\xc8\x99ul C\xc3\xa2mpina, cu imensele-i cisterne de petrol \xc8\x99i sondele sale urc\xc3\xa2nd din Prahova p\xc3\xa2n\xc4\x83 \xc3\xaen v\xc3\xa2rf de munte, sug\xc3\xa2nd la sute de metri p\xc4\x83cur\xc4\x83 neagr\xc4\x83 ca iadul, scuip\xc3\xa2nd-o la str\xc4\x83ini\xe2\x80\x9d._NEWLINE_\xc3\x8en acela\xc8\x99i timp, Henric Stahl scrie mai multe pagini marcate de \xc3\xaenfl\xc4\x83c\xc4\x83rare patriotic\xc4\x83 atunci c\xc3\xa2nd \xc3\xae\xc8\x99i descrie zborul deasupra teritoriului rom\xc3\xa2nesc (f\xc4\x83c\xc3\xa2nd abstrac\xc8\x9bie de grani\xc8\x9ba temporar\xc4\x83 a mun\xc8\x9bilor Carpa\xc8\x9bi ce separau pe atunci Vechiul Regat de Transilvania, \xe2\x80\x9edesp\xc4\x83r\xc8\x9bind acela\xc8\x99i p\xc4\x83m\xc3\xa2nt rom\xc3\xa2nesc\xe2\x80\x9d), c\xc3\xa2nd \xc3\xaencearc\xc4\x83 s\xc4\x83 arunce drapelul rom\xc3\xa2nesc \xc3\xaenspre Polul Nord, c\xc3\xa2nd \xc3\xael \xc3\xaenva\xc8\x9b\xc4\x83 pe un mar\xc8\x9bian \xe2\x80\x9elimba drag\xc4\x83 a \xc8\x9b\xc4\x83rii mele\xe2\x80\x9d sau c\xc3\xa2nd \xc3\xaenfige drapelul rom\xc3\xa2nesc pe solul lunar, sub ochii mira\xc8\x9bi ai aceluia\xc8\x99i mar\xc8\x9bian.\n_START_SECTION_\nStil literar\n_START_PARAGRAPH_\nHenric Stahl apeleaz\xc4\x83 la procedeul jurnalului de bord \xc3\xaen descrierea c\xc4\x83l\xc4\x83toriei spre Lun\xc4\x83. Romanul este format din relatarea la persoana I a unui jurnalist de la un ziar bucure\xc8\x99tean, care asist\xc4\x83 la c\xc4\x83derea unui corp ceresc \xc8\x99i descifreaz\xc4\x83 manuscrisul g\xc4\x83sit \xc3\xaen interiorul aparatului de zbor, \xc8\x99i din jurnalul de bord al astronautului rom\xc3\xa2n, care prezint\xc4\x83 c\xc4\x83l\xc4\x83toria propriu-zis\xc4\x83 \xc8\x99i aselenizarea. Ac\xc8\x9biunea are un fir epic simplu, cu un singur plan narativ: un inventator rom\xc3\xa2n se simte sc\xc3\xa2rbit de traiul \xc3\xaentr-o societate meschin\xc4\x83 ce prive\xc8\x99te cu ironie \xc8\x99i dispre\xc8\x9b aspira\xc8\x9biile superioare \xc8\x99i porne\xc8\x99te cu un \xe2\x80\x9eaerosfredel\xe2\x80\x9d \xc3\xaentr-o c\xc4\x83l\xc4\x83torie solitar\xc4\x83 c\xc4\x83tre Lun\xc4\x83._NEWLINE_Pa parcursul c\xc4\x83l\xc4\x83toriei cosmice exploratorul spa\xc8\x9bial rom\xc3\xa2n noteaz\xc4\x83 periodic fenomenele astronomice \xc8\x99i meteorologice pe care le observ\xc4\x83 (r\xc4\x83s\xc4\x83ritul \xc8\x99i apusul soarelui, eclipsele, perspectiva optic\xc4\x83 a P\xc4\x83m\xc3\xa2ntului), dar \xc8\x99i tulbur\xc4\x83rile fiziologice \xc8\x99i psihice suferite (\xe2\x80\x9er\xc4\x83ul de spa\xc8\x9biu\xe2\x80\x9d, efectele lipsei sau excesului de oxigen, senza\xc8\x9bia imponderabilit\xc4\x83\xc8\x9bii). Informa\xc8\x9biile \xc8\x99tiin\xc8\x9bifice aride privind distan\xc8\x9ba, viteza sau geografia cosmic\xc4\x83 sunt combinate \xc3\xaentr-un mod agreabil cu legendele mitologice \xc8\x99i folclorice, f\xc4\x83r\xc4\x83 ca autorul s\xc4\x83 cad\xc4\x83 \xc3\xaen capcana unui didacticism pedant, iar materialul nu are din acest motiv un aspect exagerat de rigid. \xc3\x8en unele locuri este transmis un fior metafizic cu privire la lipsa de \xc3\xaensemn\xc4\x83tate a omului \xc3\xaen ansamblul universului. Ac\xc8\x9biunea este dinamizat\xc4\x83 \xc3\xaen ultima parte a romanului, odat\xc4\x83 cu aselenizarea exploratorului p\xc4\x83m\xc3\xa2ntean, dup\xc4\x83 ce interesul cititorului fusese men\xc8\x9binut pe parcursul a peste dou\xc4\x83 treimi a scrierii de fenomenele astronomice \xc8\x99i meteorologice observate prin hubloul aerosfredelului._NEWLINE_Tonul scrierii este cald \xc8\x99i entuziast at\xc3\xa2ta timp c\xc3\xa2t naratorul prive\xc8\x99te cerul, pentru ca s\xc4\x83 devin\xc4\x83 tot mai pesimist \xc8\x99i mai trist c\xc3\xa2nd privirea naratorului coboar\xc4\x83 spre p\xc4\x83m\xc3\xa2nt, unde observ\xc4\x83 depravarea uman\xc4\x83, suferin\xc8\x9ba cauzat\xc4\x83 de s\xc4\x83r\xc4\x83cie, de mizerie \xc8\x99i de boal\xc4\x83, precum \xc8\x99i prezen\xc8\x9ba mor\xc8\x9bii. Absen\xc8\x9ba moralit\xc4\x83\xc8\x9bii \xc3\xaen societatea contemporan\xc4\x83 \xc3\xaei creeaz\xc4\x83 naratorului o stare de anxietate profund\xc4\x83: \xe2\x80\x9eMergeam de-acum b\xc4\x83nuitor, privind \xc3\xaen urm\xc4\x83-mi la fiecare pas, \xc8\x99i-mi fu fric\xc4\x83 de l\xc4\x83tratul unui biet c\xc4\x83\xc8\x9belu\xc8\x99, fric\xc4\x83 de h\xc3\xa2r\xc8\x99\xc3\xa2itul fierului cur\xc4\x83\xc8\x9bind \xc8\x99inele tramvaiului din deal la Oppler, fric\xc4\x83 de m\xc4\x83tur\xc4\x83torii prim\xc4\x83riei, merg\xc3\xa2nd \xc3\xaen grupuri, cu m\xc3\xa2inile b\xc4\x83gate \xc3\xaen m\xc3\xa2neci ca \xc3\xaentr-un man\xc8\x99on, ridiculi cu pelerina lor scurt\xc4\x83, cu gluga de domni\xc8\x99oar\xc4\x83. Umbrele luau aspecte fantastice: mi se p\xc4\x83rea c\xc4\x83 tot st\xc4\x83 cineva ghemuit dup\xc4\x83 fiece poart\xc4\x83, gata s\xc4\x83 sar\xc4\x83 asupr\xc4\x83-mi\xe2\x80\x9d._NEWLINE_Odat\xc4\x83 cu ie\xc8\x99irea din scen\xc4\x83 a naratorului, perspectiva lui existen\xc8\x9bial\xc4\x83 este preluat\xc4\x83 de cosmonautul rom\xc3\xa2n, autorul jurnalului, care realizeaz\xc4\x83 astfel de reflec\xc8\x9bii: \xe2\x80\x9eCe m\xc3\xa2ndr\xc4\x83 e\xc8\x99ti, \xc8\x9bara mea iubit\xc4\x83, cu lanurile tale bogate ce par ale tuturor! Ce fericit\xc4\x83 mi te-ar\xc4\x83\xc8\x9bi f\xc4\x83r\xc4\x83 politici, f\xc4\x83r\xc4\x83 situa\xc8\x9bii mo\xc8\x99tenite, unit\xc4\x83 f\xc4\x83r\xc4\x83 grani\xc8\x9bi, cum te cuprinde cu dor vederea mea... (...) \xc3\x8en lumina intens\xc4\x83 a celor c\xc3\xa2teva secunde, recunoscui jos, sub mine, ora\xc8\x99ul C\xc3\xa2mpina cu imensele-i cisterne de petrol \xc8\x99i sondele sale urc\xc3\xa2nd din Prahova p\xc3\xa2n\xc4\x83 \xc3\xaen v\xc3\xa2rf de munte, sug\xc3\xa2nd la sute de metri p\xc4\x83cur\xc4\x83 neagr\xc4\x83 ca iadul, scuip\xc3\xa2nd-o la str\xc4\x83ini\xe2\x80\x9d. Critica social\xc4\x83 prilejuie\xc8\x99te apari\xc8\x9bia unor excese sentimentaliste care transform\xc4\x83 emo\xc8\x9bia \xc3\xaen retorism: invoca\xc8\x9bii, pledoarii \xc8\x99i diatribe._NEWLINE_Autorul apeleaz\xc4\x83 deseori la umor at\xc3\xa2t pentru a compensa ariditatea informa\xc8\x9biilor \xc8\x99tiin\xc8\x9bifice, c\xc3\xa2t \xc8\x99i pentru a echilibra excesele sentimentaliste. Potrivit criticului specializat Mircea Opri\xc8\x9b\xc4\x83, satirizarea acid\xc4\x83 a moravurilor politice burgheze (precum schimbarea nomenclaturii stradale odat\xc4\x83 cu schimbarea majorit\xc4\x83\xc8\x9bii parlamentare) este mai inspirat\xc4\x83 dec\xc3\xa2t comicul de limbaj destul de s\xc4\x83r\xc4\x83c\xc4\x83cios.\n_START_SECTION_\nAprecieri critice\n_START_PARAGRAPH_\nHenric Stahl \xc8\x99i-a descris romanul s\xc4\x83u mai mult ca un \xe2\x80\x9etratat popular de astronomie\xe2\x80\x9d, o ilustrare \xe2\x80\x9ebine scris\xc4\x83\xe2\x80\x9d \xc8\x99i accesibil\xc4\x83 a faptelor \xc8\x99tiin\xc8\x9bifice, denumindu-l un \xe2\x80\x9eroman astronomic\xe2\x80\x9d \xc8\x99i nu roman \xc8\x99tiin\xc8\x9bifico-fantastic. Aceast\xc4\x83 ultim\xc4\x83 al\xc4\x83turare de termeni (\xc8\x99tiin\xc8\x9bifico-fantastic) fusese folosit\xc4\x83 \xc3\xaen limba rom\xc3\xa2n\xc4\x83 \xc3\xaenc\xc4\x83 din 1898 \xc3\xaen denumirea romanului 10.000 de ani \xc3\xaentr-un sloi de ghea\xc8\x9b\xc4\x83 de Louis Boussenard ca \xe2\x80\x9epovestire fantastico-\xc8\x99tiin\xc8\x9bific\xc4\x83\xe2\x80\x9d \xc3\xaen varianta tradus\xc4\x83 publicat\xc4\x83 \xc3\xaen foileton \xc3\xaen Ziarul c\xc4\x83l\xc4\x83toriilor \xc8\x99i al \xc3\xaent\xc3\xaempl\xc4\x83rilor de pe mare \xc8\x99i uscat (anul II, nr. 73, 16 septembrie 1898 \xe2\x80\x94 nr. 89, 27 ianuarie 1899.).\n_START_SECTION_\nImportan\xc8\x9ba romanului\n_START_PARAGRAPH_\nRomanul a fost primit cu recenzii elogioase. Astfel, jurnalistul \xc8\x99i scriitorul Victor Anestin, unul dintre primii cronicari, eviden\xc8\x9bia caracterul instructiv \xc8\x99i amuzant al romanului, l\xc4\x83ud\xc3\xa2nd talentul autorului de a prezenta pe \xc3\xaen\xc8\x9belesul cititorilor o mul\xc8\x9bime de cuno\xc8\x99tin\xc8\x9be astronomice. De asemenea, \xc3\xaentr-o scurt\xc4\x83 recenzie publicat\xc4\x83 \xc3\xaen Revista \xc8\x98tiin\xc8\x9bific\xc4\x83 \xe2\x80\x9eV. Adamachi\xe2\x80\x9d din Ia\xc8\x99i (nr. 4, noi. 1914, pp. 249\xe2\x80\x94250), profesorul universitar de geologie Ion Simionescu (membru titular al Academiei Rom\xc3\xa2ne) l\xc4\x83uda imagina\xc8\x9bia autorului, afirm\xc3\xa2nd c\xc4\x83 romanul se cite\xc8\x99te u\xc8\x99or din acest motiv \xc8\x99i pune \xc3\xaentreb\xc4\x83ri \xc8\x99tiin\xc8\x9bifice care-i determin\xc4\x83 pe cititori s\xc4\x83 caute o carte de astronomie pentru a verifica ce este adev\xc4\x83r \xc8\x99i ce este \xc3\xaenchipuire \xc8\x99i \xe2\x80\x9es\xc4\x83 priveasc\xc4\x83 spre cerul \xc3\xaenstelat, s\xc4\x83 se g\xc3\xa2ndeasc\xc4\x83 la minun\xc4\x83\xc8\x9bia luminilor nenum\xc4\x83rate ce sclipesc pe bolta cereasc\xc4\x83, \xc8\x99i s\xc4\x83 caute a satisface c\xc3\xa2t de pu\xc8\x9bin, noianul de \xc3\xaentreb\xc4\x83ri ce nu lipsesc a li se pune \xc3\xaenainte\xe2\x80\x9d. \xc3\x8entr-o recenzie a romanului publicat\xc4\x83 \xc3\xaen 1915 cronicarul revistei ie\xc8\x99ene Via\xc8\x9ba Rom\xc3\xaeneasc\xc4\x83 remarca urm\xc4\x83toarele: \xe2\x80\x9eD. Stahl a vrut s\xc4\x83 devin\xc4\x83 un Flammarion al Rom\xc3\xaenilor; a \xc3\xaempletit o povestire fantastic\xc4\x83 cu cuno\xc8\x99tin\xc8\x9bi de astronomie\xe2\x80\x9d._NEWLINE_Un rom\xc3\xa2n \xc3\xaen lun\xc4\x83 este considerat \xe2\x80\x9ecel mai important roman S.F. din faza de pionierat\xe2\x80\x9d a literaturii \xc8\x99tiin\xc8\x9bifico-fantastice rom\xc3\xa2ne\xc8\x99ti, apari\xc8\x9bia sa reprezent\xc3\xa2nd un moment important \xc3\xaen istoria acestei subspecii literare \xc3\xaen Rom\xc3\xa2nia. Au fost eviden\xc8\x9biate urm\xc4\x83toarele calit\xc4\x83\xc8\x9bi ale romanului: ingeniozitatea \xc8\x99i cursivitatea ac\xc8\x9biunii, verva polemic\xc4\x83 \xc8\x99i spiritul incisiv al autorului, ironia de bun\xc4\x83 calitate \xc8\x99i caracterul instructiv al lecturii.\n_START_SECTION_\nDefecte literare\n_START_PARAGRAPH_\n\xc3\x8en ciuda acestor merite incontestabile, criticii literari au sus\xc8\x9binut c\xc4\x83 romanul lui Henric Stahl este o oper\xc4\x83 literar\xc4\x83 minor\xc4\x83. Criticul Florin Manolescu \xc3\xael considera o scriere inferioar\xc4\x83 \xe2\x80\x9eca literatur\xc4\x83, ca mi\xc8\x99care epic\xc4\x83, dar nu \xc8\x99i ca sentiment\xe2\x80\x9d, care con\xc8\x9bine numeroase naivit\xc4\x83\xc8\x9bi \xc8\x99tiin\xc8\x9bifice. Jurnalistul cultural Cristian Tudor Popescu eviden\xc8\x9bia existen\xc8\x9ba mai multor minusuri precum \xe2\x80\x9econstruc\xc8\x9bia neglijent\xc4\x83, apelul la prefabricate narative de tipul manuscrisului g\xc4\x83sit, dezechilibrul provocat de lungile pasaje de \xc8\x99tiin\xc8\x9b\xc4\x83 popularizat\xc4\x83, agreabile \xc3\xaen sine, dar intercalate f\xc4\x83r\xc4\x83 o minim\xc4\x83 justificare \xc3\xaen firul epic, \xc3\xaemprumuturile f\xc4\x83\xc8\x9bi\xc8\x99e din Poe, Verne, Wells\xe2\x80\x9d; autorul este considerat \xe2\x80\x9einferior\xe2\x80\x9d \xc3\xaen ceea ce prive\xc8\x99te structurarea prozei \xc3\xaen compara\xc8\x9bie cu modelele sale occidentale, de la Edgar Allan Poe la Jules Verne. Pentru a fi un scriitor \xc3\xaen adev\xc4\x83ratul sens al cuv\xc3\xa2ntului autorului i-a lipsit, potrivit criticului specializat Mircea Opri\xc8\x9b\xc4\x83, \xe2\x80\x9enu condeiul, ci, poate, energia \xc8\x99i o profund\xc4\x83 con\xc8\x99tiin\xc8\x9b\xc4\x83 estetic\xc4\x83\xe2\x80\x9d._NEWLINE_\xc3\x8en opinia filologului Petru Iamandi, \xe2\x80\x9epozitivismul destul de evident\xe2\x80\x9d al c\xc4\x83r\xc8\x9bii este compensat de \xe2\x80\x9eentuziasm\xe2\x80\x9d \xc8\x99i \xe2\x80\x9eobserva\xc8\x9bii amuzante\xe2\x80\x9d, dar \xe2\x80\x9elipsa unui conflict autentic [este] neajunsul principal al c\xc4\x83r\xc8\x9bii lui Stahl\xe2\x80\x9d. Cronicarul revistei Via\xc8\x9ba Rom\xc3\xaeneasc\xc4\x83 a remarcat cu o oarecare mali\xc8\x9biozitate existen\xc8\x9ba unor exprim\xc4\x83ri glume\xc8\x9be tipice unui rom\xc3\xa2n care \xe2\x80\x9ea tr\xc4\x83it prea pe malul D\xc3\xaembovi\xc8\x9bei\xe2\x80\x9d, ad\xc4\x83ug\xc3\xa2nd c\xc4\x83 \xe2\x80\x9ecritica social\xc4\x83\xe2\x80\x9d a lui Stahl a fost realizat\xc4\x83 \xc3\xaentr-un mod prea \xe2\x80\x9eagresiv\xe2\x80\x9d. Singurul element care-l singularizeaz\xc4\x83 pe autor este, \xc3\xaen opinia lui C.T. Popescu, motiva\xc8\x9bia exploratorului: el a p\xc4\x83r\xc4\x83sit P\xc4\x83m\xc3\xa2ntul din mizantropie \xc8\x99i dezgust fa\xc8\x9b\xc4\x83 de o societate depravat\xc4\x83 \xc8\x99i lipsit\xc4\x83 de con\xc8\x99tiin\xc8\x9b\xc4\x83 social\xc4\x83, dar \xc8\x99i dintr-o credin\xc8\x9b\xc4\x83 \xc3\xaen transcenden\xc8\x9ba uman\xc4\x83 (adic\xc4\x83 \xc3\xaentr-un \xe2\x80\x9epunct Omega\xe2\x80\x9d)._NEWLINE_Henric Stahl r\xc4\x83m\xc3\xa2ne, al\xc4\x83turi de Victor Anestin, mai mult un popularizator al \xc8\x99tiin\xc8\x9bei dec\xc3\xa2t un autor de literatur\xc4\x83 de anticipa\xc8\x9bie. Recursul mai frecvent la fantezie \xc8\x99i reducerea num\xc4\x83rului de pagini expozitive ar fi avantajat romanul Un rom\xc3\xa2n \xc3\xaen Lun\xc4\x83, f\xc4\x83c\xc3\xa2ndu-l s\xc4\x83 aib\xc4\x83 o valoare literar\xc4\x83 mai ridicat\xc4\x83, considera Mircea Opri\xc8\x9b\xc4\x83. Cu toate acestea, romanul lui Stahl reprezint\xc4\x83 un reper \xc3\xaen evolu\xc8\x9bia istoric\xc4\x83 a literaturii \xc8\x99tiin\xc8\x9bifico-fantastice rom\xc3\xa2ne\xc8\x99ti, av\xc3\xa2nd un stil literar superior celui din romanele lui Victor Anestin, chiar dac\xc4\x83 inferior celui din romanele lui Felix Aderca.'